***Comunicat de presă***

***23 aprilie 2025***

**Noul val al cinematografiei românești, prezentat publicului polonez cu sprijinul ICR**

În perioada 23–27 aprilie 2025, Institutul Cultural Român de la Varșovia dă startul Caravanei Noului Film Românesc printr-o serie de proiecții organizate la Cinematograful Muranów (gen. W. Andersa 5), marcând debutul acestui proiect dedicat promovării cinematografiei contemporane românești. Evenimentul va continua pe parcursul anului cu proiecții în alte patru orașe: Cracovia (13-15 iunie, Cinematograful Pod Baranami), Gdańsk (18-21 septembrie, Clubul Żak), Łódź (23-26 octombrie, Cinematograful Școlii de Film), Wrocław (4-7 decembrie, Cinematograful Nowe Horyzonty).

În urmă cu 20 de ani, Noul Val Românesc pătrundea cu impetuozitate în rândurile elitei cinematografiei mondiale și făcea istorie. Filmul lui Cristi Puiu, ***Moartea domnului Lăzărescu*** câștiga Premiul „Un Certain Regard” la Cannes, atrăgând atenția asupra creatorilor și creațiilor cinematografice românești și conturând o poveste de succes, care continuă.

Caravana Noului Film Românesc din acest an aduce un omagiu peste timp realizării lui Cristi Puiu din 2005, programând memorabilul său film, totodată susține valoarea producțiilor românești recente, propunând publicului polonez o selecție de filme noi, de lung și scurtmetraj, premiate și bine primite pe scenele naționale și internaționale, care nu au avut însă distribuție în Polonia. Printre ele, filmul ***Anul Nou care n-a fost*** creația lui Bogdan Mureșanu din 2024, cu un parcurs festivalier și premii impresionante, sau ***Jaful secolului***al Teodorei Mihai, marele câștigător al Festivalului Internațional de Film de la Varșovia 2024.

La Varșovia, Caravana va fi inaugurată cu filmul *Anul Nou care n-a fost*, în regia lui Bogdan Mureșanu, în prezența actriței Ioana Flora. Proiecția va fi precedată de o scurtă prelegere susținută de criticul de film **Beata Kwiatkowska** despre filmele selectate în ediția din acest an a Caravanei.  După film, va avea loc o sesiune de Q&A cu actrița**Ioana Flora** (interpreta rolului Marianei din film), moderată de Beata Kwiatkowska.

**Programul proiecțiilor** de la Varșovia, implicit lista filmelor selectate în Caravana 2025 din cele cinci orașe:

24.04., ora 20.00, Sala Gerard - *Jaful secolului*, r. Teodora Mihai
25.04., ora 20.30, Sala Gerard - *Moromeții 3. Tată și fiu*, r. Stere Gulea
26.04., ora 20.30, Sala Gerard - *Nasty*, r. Tudor Giurgiu, Cristian Pascariu, Tudor D. Popescu
27.04., ora 18.15, Sala Gerard – grupaj de scurtmetraje românești
27.04., ora 20.00, Sala Gerard - *Moartea domnului Lăzărescu*, r. Cristi Puiu

Din grupajul de grupaj de filme scurte fac parte următoarele producţii:

*Happy,* r. Mara Cohn
*Networking*, r. Marian Fărcuț
*Apeluri nepreluate*, r. Andreea Păiș
*Mamaie Brândușa*, r. Ada Dumitru
*WTF Luci*, r. Paul Radu

**Toate filmele vor fi difuzate în versiune originală,** cu subtitrare**în limba polonă. Excepție face filmul**Anul Nou care n-a fost**, care va avea dublă subtitrare, poloneză și engleză.**

**Caravana Noului Film Românesc este unul dintre proiectele menite** să dea vizibilitate cinematografiei românești în Polonia, mai ales producțiilor care nu intră în distribuție poloneză. Este realizat în parteneriat cu cinematografe de artă din marile orașe ale Poloniei și prezintă publicului filme de lung și scurt metraj, dintre cele mai noi creații.

ICR Varșovia pune în lumină constant realizările cineaștilor români, prin susținerea participării la festivaluri de gen, prin intermediul Caravanei și al altor proiecte multidisciplinare. În cadrul Sezonului România-Polonia 2024-2025, ICR Varșovia a organizat în 2024 secțiuni focus românești la Festivalul de Film de la Cracovia (26 mai – 2 iunie) și Festivalul New Horizons de la Wrocław (18–28 iulie), de asemenea, două cicluri tematice organizate la Centrul Național pentru Cultură Cinematografică din Łódź (8-10 noiembrie) și în cadrul Festivalului Internațional de Film Documentar „Watch Docs” de la Varșovia (22 noiembrie-1 decembrie).

**Contact:**

Serviciul Promovare și Comunicare

biroul.presa@icr.ro;

031 71 00 622